Boligstiftelsen i Trondheim

**Boligstiftelsen i Trondheim** ble opprettet i 1972 av Trondheim kommune, da under navnet Boligstiftelsen for trygdeboliger i Trondheim. Stiftelsen mottok på den tiden  kr i egenkapital fra Trondheim kommune, og nå har bygd opp en boligportefølje på nærmere 900 boliger de siste 50 årene spredd utover hele Trondheim. Frem til 2019 ble alle boligene utleid til Trondheim kommune, som igjen leide dem ut til vanskeligstilte i byen. De siste årene har stiftelsen jobbet for å etablere en allmennboligsektor i Trondheim, og leier ut ca 150 boliger i dette segmentet. 

## Boligstiftelsens formål
Boligstiftelsen i Trondheim har til formål "gjennom erverv, utvikling, eierskap og forvaltning av eiendom og ved andre tiltak å bidra til boliger for vanskeligstilte og andre som av økonomiske eller andre årsaker har utfordringer med å komme inn på det ordinære boligmarkedet i Trondheim". Stiftelsens overordnede mål er "å tilby rimelige og langsiktige leieforhold, for å bidra til en mer mangfoldig, inkluderende og sosialt bærekraftig by. Stiftelsen skal forvalte og utvikle ny og eksisterende bygningsmasse på en forsvarlig måte". Med dette ønsker Boligstiftelsen i Trondheim å være en pådriver for allmennboliger, også kjent som en tredje boligsektor; boliger som ligger mellom det kommersielle markedet og de kommunale tilbudene og som er ikke-kommersielle. Dette innebærer å leie ut boliger til alle som trenger en bolig av ulike årsaker, tilby langsiktighet, eierskapsfølelse, fellesskap, beboerstyring og -deltakelse og muligheten til å bo trygt og godt i eget hjem.

## Organisering
Styret er Boligstiftelsen i Trondheims øverste organ og forvaltningen av stiftelsen hører under styret. Styret består av fem medlemmer som oppnevnes av kommunedirektøren (Bystyret etter innføring av parlamentarisme i 2024) i Trondheim kommune. Kommunedirektøren oppnevner også styrets leder, som ikke kan ha tillitsverv i, eller stå i et ansettelses- eller underordningsforhold til Trondheim kommune. Styremedlemmene oppnevnes med en tjenestetid på fire år, men kommunedirektøren kan oppnevne to av styremedlemmene med en tjenestetid på to år - for å oppnå overlappende tjenestetid. Styret skal til sammen ha bred kompetanse innenfor eiendom og bolig, inklusive kunnskap om målgruppene stiftelsen skal ivareta. Boligstiftelsen i Trondheims daglige leder ansettes av styret.

## Historie
Boligstiftelsen ble opprettet ved bystyresak 143 i 1972 etter initiativ fra Sosialrådmannen med formål “oppføring, administrasjon og drift av boliger for trygdede av alle kategorier i Trondheim kommune".

Hovedbegrunnelsen for å opprette Boligstiftelsen i 1972 ble oppgitt å være Husbankens ekstraordinære lange avdragstid på lån (inntil 75 år) for juridiske enheter som en stiftelse, i tillegg til den tids mangel på egnede boliger for målgruppen. Det var heller ikke mulig å belaste bykassen med investeringer i en størrelsesorden som var nødvendig for å skaffe målgruppa egnede boliger på stiftelsestidspunktet.

Boligstiftelsen eier i dag ca 880 leiligheter fordelt på 33 boligeiendommer hvorav 382 er klassifisert som omsorgsboliger. Av disse er ca. 720 utleid til Trondheim kommune og inngår som del av kommunens ordinære utleieportefølje. Stiftelsen har som strategi å øke omfanget boliger som leies ut direkte til den delen av Trondheims befolkning som har behov for trygge, langsiktige og rimelige utleieboliger.​

I 2022 leier Boligstiftelsen i Trondheim ut ca. 150 allmennboliger, enten direkte til beboere eller til Svartlamon Boligstiftelse.

## Referanser